ทองคำปิดลบ 1.10 ดอลลาร์
สัญญาทองคำตลาดนิวยอร์กปิดลบ นักลงทุนยังคงเดินหน้าเทขายทำกำไร
29 ก.ค. 2554

สัญญาทองคำตลาดนิวยอร์กปิดลบ นักลงทุนยังคงเดินหน้าเทขายทำกำไร
สัญญาทองคำตลาด COMEX (Commodity Exchange) ส่งมอบเดือนธ.ค.ลดลง 1.10 ดอลลาร์ หรือ 0.1% ปิดที่ 1,616.20 ดอลลาร์/ออนซ์ หลังจากเคลื่อนตัวในช่วง 1,605.00-1,622.80 ดอลลาร์
ขณะที่สัญญาโลหะเงินส่งมอบเดือนก.ย.ลดลง 77.4 เซนต์ ปิดที่ 39.794 ดอลลาร์/ออนซ์
สัญญาพลาตินัมส่งมอบเดือนต.ค.ร่วงลง 15.60 ดอลลาร์ ปิดที่ 1,792.40 ดอลลาร์/ออนซ์ และสัญญาพัลลาเดียมส่งมอบเดือนก.ย.ร่วงลง 5.10 ดอลลาร์ ปิดที่ 828.10 ดอลลาร์/ออนซ์
นักวิเคราะห์ในตลาดทองคำ ระบุว่า การแข็งค่าของสกุลเงินดอลลาร์สหรัฐได้สร้างกดดันให้กับสัญญาทองคำ นอกจากนี้ ตลาดยังได้รับปัจจัยลบจากการที่นักลงทุนเข้ามาเทขายทำกำไรหลังจากสัญญาทองคำทะยานขึ้นแตะระดับสูงสุดเป็นประวัติการณ์เมื่อวันอังคารที่ผ่านมา
ทั้งนี้ ดัชนีดอลลาร์ (Dollar Index) ซึ่งเป็นดัชนีวัดความเคลื่อนไหวของดอลลาร์สหรัฐเมื่อเทียบกับ 6 สกุลเงินที่เป็นคู่ค้าหลักของสหรัฐ พุ่งขึ้น 0.21% แตะที่ 74.25 จุดเมื่อวานนี้
นอกจากนี้ นักลงทุนยังลดการถือครองทองคำหลังจากสหรัฐเปิดเผยข้อมูลเศรษฐกิจที่สดใส รวมถึงจำนวนผู้ขอรับสวัสดิการว่างงานครั้งแรกในรอบสัปดาห์ที่สิ้นสุดวันที่ 23 ก.ค. ลดลง 24,000 ราย สู่ระดับ 398,000 ราย ซึ่งเป็นครั้งแรกนับตั้งแต่ต้นเดือนเม.ย.ที่จำนวนคนว่างงานรายสัปดาห์เคลื่อนไหวต่ำกว่าระดับ 400,000 ราย